書懷寄黄任道滿子權
作者：王令
朝代：宋

paragraphs: 西風吹雲空，晴日露髙曬。
駑馬無速騁，歸客思遠届。
長林剥霜紅，遠水漾寒派。
露蟲悲自咽，風菊老猶介。
昔予来方春，焰焰樹生態。
今歸亦未幾，馬踏落葉壞。
時物固有然，盛衰信難概。
吁嗟爲生勞，黽勉計無奈。
伊余有遐致，久此困俗械。
嘗思擺絕去，自放出世外。
髙懷樂天寛，遠目斥人礙。
有田足晨昏，有圃具葅菜。
父母不待養，妻子固易賴。
世孰得丘山，亦孰失蔕芥。
人自能輕重，吾將守所愛。
六經老誠明，萬古熟成敗。
得時爲醯鹽，滋味和鼎鼐。
失猶有萬世，令名自沽賣。
自視久已明，决不事謀蔡。
寄詩侑子觴，期子和而再。